作者:陳允平
標題:過秦樓
內容:倦聽蛩砧，初拋紈扇，隔浦亂鍾催晚。湘蒲簟冷，楚竹簾稀，窗下乍聞裁翦。倦柳梳煙，枯蓮蘸水，芙蓉翠深紅淺。對半床燈火，虛堂悽寂，近書思遍。夜漏永、玉宇塵收，銀河光爛。夢斷楚天空遠。婆娑月樹，縹緲仙香，身在廣寒宮殿。無奈離愁亂織，籍酒銷磨，倩花排遣。漸江空霜曉，黃蘆漠漠，一聲來雁。